AB slaan honderdtal in BangladesjAB de Villiers het gister ’n honderdtal in Bangladesj geslaan. Foto: GB Jordaan. AB de Villiers word wyd en syd gereken as Suid-Afrika se eerste internasionale krieketsuperster. Maak nie saak of hy in Indië, Suid-Afrika of Australië speel nie, toeskouers sal na die stadions stroom om hom te sien kolf. In die Indiese Premierliga is hy byna net so gewild soos Virat Kholi, MS Dhoni of selfs Sachin Tendulkar. Nóú is De Villiers ook besig om die Bangladesj Premierliga rooi te verf. Ná ’n stillerige Mzansi Superliga (hy het darem in die laaste kragmeting ’n onoorwonne 93 geslaan), het die 34-jarige oud-Protea gister in Chattogram ontplof en ’n honderdtal van 50 aflewerings vir die Rangpur Riders geslaan. Terwyl die dreunsang van “A-B, A-B” tussendeur die houtsitplekke weergalm, het De Villiers en Engeland se Alex Hales (85*) ’n vennootskap van 184 lopies om die vierde paaltjie geniet. Die duo het gesorg dat Dhaka Dynamites se 186/6 reeds in die 19de boulbeurt verbygesteek is. De Villiers het teen ’n treftempo van 200 lopies per 100 aflewerings gekolf en agt viere en ses sesse geslaan. Sy mede-Suid-Afrikaner, Rilee Rossouw, is vir ’n eerstebalnulletjie uitgehaal.